b'\n_START_ARTICLE_\nHolistisk konfirmasjon\n_START_PARAGRAPH_\nHolistisk konfirmasjon er ett av overgangsritualene som tilbys av livssynssamfunnet Holistisk forbund. M\xc3\xa5let er \xc3\xa5 gi konfirmantene en trygg arena for \xc3\xa5 utforske og bli kjent med egen \xc3\xa5ndelighet p\xc3\xa5 vei mot voksenlivet._NEWLINE_Konfirmasjonsopplegget ble f\xc3\xb8rste gang arrangert i 2006 i Oslo. Det avholdes hvert \xc3\xa5r en serie undervisningskvelder med ulike temaer; som holisme, \xc3\xb8kologi, etnisk mangfold, rusproblematikk, seksualitet, dr\xc3\xb8mmer og energiforst\xc3\xa5else. M\xc3\xa5let med undervisningen er ikke \xc3\xa5 komme med alle svarene, men snarere \xc3\xa5 s\xc3\xa5 en spire av inspirasjon og nysgjerrighet hos konfirmantene, slik at de kan danne seg en egen mening._NEWLINE_I tillegg til undervisningskveldene best\xc3\xa5r konfirmasjonen av en utesittingshelg og en avslutningsseremoni der familien er invitert. Mottoet for Holistisk konfirmasjon er: Det finnes mer mellom himmel og jord enn det du har l\xc3\xa6rt p\xc3\xa5 skolen.'